b'\n_START_ARTICLE_\nAdriaen van der Werff\n_START_SECTION_\nBakgrunn\n_START_PARAGRAPH_\nAdriaen van der Werff ble f\xc3\xb8dt et sted som p\xc3\xa5 slutten av 1800-tallet ble en bydel i Rotterdam. Familien var av den protestantiske trosretning som var kjent som remonstranter; faren var av yrke m\xc3\xb8ller. Adriaen gikk i l\xc3\xa6re hos Eglon Hendrick van der Neer og hos Cornelis Picolet.\n_START_SECTION_\nMaler\n_START_PARAGRAPH_\nAv ham l\xc3\xa6rte han n\xc3\xb8yaktigheten som kjennetegnet den leidse m\xc3\xa5ten \xc3\xa5 male p\xc3\xa5. Denne kombinerte van der Werff med de klassiske standardene, slik som de ble brukt av det franske akademiet. Etter at han var ferdig med l\xc3\xa6retiden, slo han seg ned i Rotterdam, men senere kom han til \xc3\xa5 veksle mellom \xc3\xa5 bo der og i D\xc3\xbcsseldorf. _NEWLINE_I 1696 bes\xc3\xb8kte kurfyrst Johann Wilhelm Pfalz ham og bestilte samtidig et portrett og maleriet Salomonsdommen. Etter at van der Werff leverte disse maleriene ble han utnevnt til kurfyrstens hoffmaler, og i 1703 sl\xc3\xa5tt til ridder. _NEWLINE_Mange av Van der Werffs malerier har religi\xc3\xb8se og mytologiske motiver. I tillegg malte han sjangermalerier og portretter. Typisk for mange av disse maleriene er en elegant utf\xc3\xb8relse, at huden har en elfenbens- eller porselensaktig glans, og at ansiktene er uttrykksl\xc3\xb8se. P\xc3\xa5 denne m\xc3\xa5ten speiler hans kunst tiden han levde i, og den ble satt stor pris p\xc3\xa5 av hans samtidige. _NEWLINE_Pieter van der Werff, Adriaens bror, var en av hans l\xc3\xa6rlinger. Han malte i samme stil som Adriaen van der Werff._NEWLINE_I tillegg til \xc3\xa5 v\xc3\xa6re maler var han arkitekt og utformet flere hus i Rotterdam, deriblant kj\xc3\xb8pmannsb\xc3\xb8rsen som stod ved Blaak i Rotterdam frem til mai 1940, da den ble lagt i ruiner under den tyske bombingen av byen.\n_START_SECTION_\nMuseer\n_START_PARAGRAPH_\nDen st\xc3\xb8rste samlingen av hans malerier finnes i Alte Pinakothek i M\xc3\xbcnchen. Av de tredve som er i dets eie, er seksten bilder fra Kristi liv og et av Diana som oppdager Kallistos feilgrep. I Dresdener Galerie finnes tolv malerier, blant annet \xc2\xabLot og hans d\xc3\xb8tre\xc2\xbb. Videre finnes ogs\xc3\xa5 enkelte malerier i Rijksmuseum i Amsterdam.'